Gandia informa del calendari del procés d'escolarització de l'alumnat per al curs 2025/26
24 març 2025

## Gandia informa del calendari del procés d'escolarització de l'alumnat per al curs 2025/2624 març 2025Última actualització: 24 març 2025

![](../gestion/img/9b3fb3e530364889b5e990d66a6046140bfb98ec0660194f955880177c8dc2cf.jpg)  
  

La regidora d’Educació, **Esther Sapena**, ha informat aquest matí del procés d’escolarització de l’alumnat dels centres dependents de Conselleria d’Educació. Així, el període de presentació de sol·licituds per a l’admissió es realitzarà de forma telemàtica a la web de conselleria [adminova.gva.es](http://www.adminova.gva.es) les següents dates: Per educació infantil i primària i per a l’alumnat de **CEE i UECO, dels dies 6 al 14 de maig**. I per a l’admissió de l’alumnat l’**ESO i batxillerat, del 15 al 23 de maig.**

Pel que fa a la confirmació de l’adscripció de l’alumnat dels centres públics, que passen de **6é de primària a 1r de l’ESO**, es realitzarà al seu centre educatiu actual de **20 al 27 de març**.

En la **Xarxa municipal d’Escoletes** s’inicia també el procés d’escolarització; els pròxims dies 25 i 26 de març, de 17:00 a 19:00 hores, “realitzarem una jornada de portes obertes a totes les nostres escoletes de la xarxa municipal, per tal que les famílies coneguen els nostres centres i els nostres equips educatius i puguen triar l’escoleta per als seus fills i filles amb tota la informació que necessiten”. Esther Sapena ha informat que aquest curs Gandia comptarà amb un total de 408 places, de les quals s’oferiran com a vacants 217, ja que la resta són alumnes que continuen a la xarxa del curs anterior.

Les dates per a fer les sol·licituds per als nous alumnes **seran de l’1 al 15 d’abril**, ambdós inclosos.

El dia 29 d’abril es publicaran les llistes provisionals començant el període de reclamacions fins al dia 6 de maig. Entre els dies 9 i 11 de maig es publicaran les llistes definitives i el procés de matrícula (que és prescriptiu per tal de mantindre la plaça adjudicada) es realitzarà dels dies 12 al 18 de maig.

“Recordem que l’alumnat que ja van confirmar la continuïtat a la xarxa d’escoletes no han de realitzar cap tràmit. Tota la informació i les normes d’admissió les podreu trobar a la pàgina web de l’ajuntament en l’àrea municipal d’Educació. Posant al buscador “educació” i “Gandia” podreu accedir directament a l’enllaç de la mateixa”.  
  

**El curs 2025/26 tornarà a ser complicat**

D’altra banda, a preguntes dels mitjans de comunicació, la regidora d’Educació ha assegurat que ahir va mantindre una conversa telefònica amb l’inspector nou d’infantil i primària per mostrar-li la seua preocupació “pel procés d’escolarització, que es preveu que torne a ser complicat, perquè es manté la situació tensionada, sobretot tenint en compte que ja portem 1.000 places de matrícula sobrevinguda, fora de termini oficial”. Això ha provocat l’obertura de 7 aules noves en els centres públics de la ciutat, en tots els nivells, una línia sencera, el que torna a posar en evidència la necessitat d’un nou centre públic a la ciutat.

En aquest sentit, Esther Sapena ha assegurat que la Conselleria d’Educació ha negat fins en dues ocasions la proposta d’augment de la ràtio en els centres públics i concertats, “per a poder acollir l’alumnat sobrevingut i no haver de crear aules només amb xiquets i xiquetes nouvingudes o evitar problemes d’espai en els centres públics on ha estat necessari habilitar les aules noves”.

La regidora també ha avançat un inici de curs complicat pel que fa a l’adaptació dels centres i les famílies a la distribució nova per línies com a resultat de la consulta sobre la llengua base realitzada recentment per la Conselleria d’Educació en contra del criteri de la comunitat educativa i del Consell escolar municipal.

On sí que s’ha rectificat per part de la Generalitat és en l’avançament de les dates d’escolarització, “tornant als terminis establerts pel Botànic. Cal agrair-li-ho, perquè l’any passat es va retardar a setembre i va ser molt caòtic tot”, ha conclòs.